Kylian Mbappé

**Kylian Sanmi Mbappé Lottin** (s. 20. joulukuuta 1998 Bondy, Ranska) on ranskalainen jalkapalloilija, joka pelaa hyökkääjän pelipaikalla. Hän edustaa Espanjan pääsarjassa Primera Divisiónissa pelaavaa Real Madridia ja Ranskan maajoukkuetta. Monet pitävät Mbappéa yhtenä sukupolvensa ja Ranskan historian parhaista pelaajista. Hän on nopea juoksija, laadukas pallonkuljettaja ja taitava viimeistelijä.

Mbappé aloitti ammattilaisuransa AS Monacossa. Hän voitti joukkueessa Ranskan liigamestaruuden kaudella 2016–2017. Mbappé jatkoi vuosiksi 2018–2024 Paris Saint-Germainiin. Hän voitti sinä aikana muun muassa kuudesti Ranskan liigamestaruuden, neljästi Ranskan cupin, kahdesti Ranskan liigacupin ja kolmesti Ranskan supercupin. Hän teki seurassa 256 maalia ja on sen historian paras maalintekijä. Real Madridia Mbappé on edustanut vuodesta 2024.

Mbappé on edustanut Ranskan A-maajoukkuetta vuodesta 2017 ja oli mukana voittamassa vuoden 2018 MM-kilpailuja. Hänet valittiin kilpailujen parhaaksi nuoreksi pelaajaksi, ja hän oli seuraavien MM-kilpailujen paras maalintekijä. Ranska hävisi turnauksen loppuottelussa Argentiinaa vastaan, ja Mbappé viimeisteli ottelussa hattutempun. Hän on Ranskan maajoukkueen historian toiseksi paras maalintekijä.

Mbappé tuli vuoden 2023 Kultaisen pallon äänestyksessä kolmanneksi ja vuoden 2022 The Best Fifa Men’s Player -äänestyksessä toiseksi. *[[Time (lehti)|Time]]*-lehti valitsi hänet vuonna 2023 maailman sadan vaikutusvaltaisimman ihmisen joukkoon. FIFPro on valinnut Mbappén vuoden parhaiden pelaajien joukkueeseen vuosina 2018, 2019, 2022, 2023 ja 2024. Hän voitti Golden Boyn vuonna 2017 ja Kopa-palkinnon vuonna 2018.

## Tausta
Kylian Sanmi Mbappé Lottin syntyi 20. joulukuuta 1998 Bondyssä, joka on Pariisin esikaupunkialue. Alue on enimmäkseen työväenluokkaista, ja suurin osa sen väestöstä on maahanmuuttajia. Mbappén äiti oli algerialaistaustainen Fayza Lamari ja isä kamerunilaistaustainen Wilfried Mbappé. Mbappélla on niin ikään jalkapalloa pelaava veli Ethan Mbappé (s. 2006).

Mbappé aloitti jalkapallouransa kuusivuotiaana paikallisseura AS Bondyssa, jota hänen isänsä valmensi. Myöhemmin hän liittyi kuuluisaan Clairefontainen junioriakatemiaan, jossa on erikoistuttu valmentamaan ja kehittämään nuoria ranskalaisia jalkapalloilijoita. Lupaavien odotusten ja peliesitysten jälkeen useat ranskalaisseurat olivat kiinnostuneita hankkimaan Mbappén nuorisoakatemiaansa. Muita hänestä kiinnostuneita seuroja olivat muun muassa espanjalaiset Real Madrid ja Valencia. Hän kävi myös englantilaisseura Chelsean testeissä 11-vuotiaana ja pelasi yhden ottelun seuran nuorisojoukkueessa. Lopulta hän päätyi Monacon nuorisoakatemiaan. 

Mbappé ihaili varttuessaan monia pelaajia, joihin lukeutuvat muun muassa Neymar, Zinédine Zidane, Cristiano Ronaldo ja Ronaldinho.

## Seurajoukkueura
### Monaco (2015–2017)

Mbappé teki ensiesiintymisensä Monacon edustusjoukkueessa 2. joulukuuta 2015 Ranskan liigaottelussa Caenia vastaan. Hän tuli vaihdosta kentälle 88. peliminuutilla. Hänestä tuli samalla seurahistorian nuorin debytantti edustusjoukkueessa 16 vuoden ja 347 päivän iässä. Ennätys oli aiemmin ollut Thierry Henryn nimissä. Mbappé teki 20. helmikuuta 2016 ensimmäisen maalinsa edustusjoukkueessa lisäajalla Troyesian verkkoon. Hänestä tuli niin ikään seurahistorian nuorin maalintekijä edustusjoukkueessa 17 vuoden ja 62 päivän iässä. Myös tämä ennätys oli aikaisemmin ollut Henryn hallussa. 

Mbappé allekirjoitti 6. maaliskuuta 2016 ensimmäisen ammattilaissopimuksensa, joka oli pituudeltaan kolmivuotinen ja ulottui näin vuoteen 2019 asti. Monaco jäi hänen debyyttikaudellaan liigan kolmanneksi Paris Saint-Germainin ja Lyonin jälkeen. Mbappé pelasi turnauksessa yhteensä 11 ottelua ja täydet minuutit helmikuussa Nantesia vastaan. Hän pelasi yhden ottelun sekä Eurooppa-liigassa, Ranskan cupissa että Ranskan liigacupissa.

Monaco voitti liigamestaruuden kaudella 2016–2017 kahdeksan pisteen erolla Paris Saint-Germainiin. Mbappé pelasi 29 ottelua, joissa hän viimeisteli 15 maalia. Hän onnistui helmikuun liigaottelussa hattutempussa FC Metzin verkkoon. Mestarien liigassa Monaco eteni välieriin, jossa se koki tappion Juventukselle kahden osaottelun yhteismaalein 4–1. Mbappé pelasi kaudella yhdeksän ottelua ja teki niissä kuusi maalia. Puolivälieräotteluissa Borussia Dortmundia vastaan hän teki molemmat osaottelut mukaan luettuina kolme maalia. Cup-otteluissa Mbappé teki kaksi maalia ja liigacupissa hattutempun Stade Rennaisia vastaan.

### Paris Saint-Germain
#### Ennätyssiirto ja Kopa-palkinto (2017–2019)

Mbappé siirtyi kaudeksi 2017–2018 lainasopimuksella Paris Saint-Germainiin. Sopimukseen sisältyi 180 miljoonan euron osto-optio. Mbappé sai pelinumerokseen 29. Hän teki maalin kauden viidennessä, 8. syyskuuta 2017 pelatussa Ranskan liigaottelussaan, jossa PSG voitti Metzin 5–1. Hän teki ensimmäistä kertaa kaksi liigamaalia 4. marraskuuta Angersin verkkoon.

PSG voitti liigamestaruuden 13 pisteen erolla toiseksi tulleeseen Monacoon. Mbappé pelasi 28 ottelua, joissa hän teki 13 ja syötti seitsemän maalia. PSG voitti myös cupin ja liigacupin. Mbappé teki neljä cup-maalia, joista kaksi Stade Rennaisia ja kaksi Caenia vastaan. Mestarien liigassa PSG putosi puolivälierissä Real Madridille, ja Mbappé pelasi kahdeksan ottelua ja viimeisteli neljä maalia.

PSG osti kesällä 2018 Mbappén pelaajaoikeudet alun perin sopimukseen sisältyneellä osto-optiosummalla. Siirtosummasta tuli kaikkien aikojen toiseksi suurin edeltävällä kaudella siirtyneen Neymarin jälkeen. Mbappén pelinumeroksi valittiin heinäkuussa 7, kun Lucas Moura luopui siitä. Mbappé teki 7. lokakuuta pelatussa liigaottelussa neljä maalia 13 minuutin sisällä Lyonin verkkoon. Hän voitti joulukuussa 2018 Kopa-palkinnon, joka on ranskalaislehti *[[France Football]]in* myöntämä palkinto maailman parhaalle alle 21-vuotiaalle pelaajalle. Hänet valittiin ensimmäistä kertaa FIFPron vuoden yhdentoista parhaan pelaajan joukkoon. Lisäksi IFFHS valitsi hänet vuoden parhaiden pelaajien kokoonpanoon.

PSG voitti kaudella 2018–2019 toisen peräkkäisen liigamestaruutensa, kun se voitti 29 ottelua ja hävisi viisi. Mbappé viimeisteli kaudella 33 maalia 29 ottelussa ja voitti selvästi maalipörssin. PSG hävisi 27. huhtikuuta 2019 cupin loppuottelussa Rennesille rangaistuspotkukilpailussa, johon Mbappé ei osallistunut, sillä hänet oli ajettu kentältä ulos hieman ennen jatkoajan päättymistä. Mestarien liigassa PSG putosi jälleen puolivälierissä, tällä kertaa Manchester Unitedia vastaan. Mbappé pelasi kahdeksan ottelua, joissa hän teki neljä maalia.

#### Sata PSG-maalia, maalipörssit ja jatkosopimus (2019–2021)

PSG voitti kaudella 2019–2020 kolmannen peräkkäisen liigamestaruutensa 68 pisteellä. Mbappé teki 20 otteluun 18 maalia ja voitti jaetun maalipörssin Wissam Ben Yedderin kanssa. PSG voitti myös cup-mestaruuden heinäkuussa pelatussa loppuottelussa Saint-Étienneä vastaan. Mbappé pelasi kolme ottelua, joissa hän viimeisteli neljä ja syötti kaksi maalia. PSG voitti kauden lopuksi myös liigacupin rangaistuspotkukilpailussa Lyonia vastaan. Mbappé teki turnauksessa kaksi maalia.

Mbappé teki joulukuun 2020 alussa sadannen PSG-maalinsa Montpellieria vastaan. Kaudella 2020–2021 Mbappé pelasi 31 liigaottelua ja voitti maalipörssin 27 osumallaan. Hän voitti Ranskan cupin ja sen maalipörssin tekemällä seitsemään otteluun viisi osumaa. Niihin sisältyivät PSG:n molemmat varsinaisen peliajan maalit rangaistuspotkukilpailuun päätyneessä välierässä Montpellieria vastaan ja toinen maali PSG:n 2–0-loppuotteluvoitossa Monacoa vastaan.

Mestarien liigassa 2020–2021 Mbappé pelasi kymmenen ottelua, teki kahdeksan maalia ja sijoittui maalipörssissä toiseksi Erling Braut Haalandin jälkeen. Hän teki muun muassa hattutempun helmikuussa pelatussa neljännesvälieräottelussa Barcelonaa vastaan. Sen myötä hän nousi PSG:n historian kolmanneksi parhaaksi maalintekijäksi 110 osumallaan. Edelle jäivät Edinson Cavani ja Zlatan Ibrahimović. Mbappésta tuli myös historian kolmas pelaaja, joka onnistui hattutempussa Barcelonaa vastaan Mestarien liigassa. Lisäksi hän teki huhtikuussa kaksi maalia ensimmäisessä puolivälieräottelussa Bayern Müncheniä vastaan. Manchester City pudotti PSG:n välierissä, jonka toisessa osaottelussa Mbappé pysyi vaihtopenkillä loukkaantumisen vuoksi.

PSG voitti kaudella 2021–2022 jälleen Ranskan-mestaruuden 86 pisteellä. Mbappé oli turnauksen paras maalintekijä tehtyään 28 maalia 35 ottelussa. Lisäksi hän antoi 19 maalisyöttöä. Mestarien liigassa PSG putosi Real Madridia vastaan pelatussa ensimmäisessä pudotuspeliottelussa. Mbappé pelasi kahdeksan ottelua, joissa hän sekä teki että syötti kuusi maalia. Hän teki joulukuussa 2021 Mestarien liigan 30. maalinsa Club Bruggen verkkoon. Hän saavutti virstanpylvään turnauksen historian nuorimpana pelaajana. Mbappé solmi toukokuussa 2022 kolmivuotisen jatkosopimuksen PSG:n kanssa, vaikka häntä huhuttiin myös espanjalaissseura Real Madridiin.

#### PSG:n historian paras maalintekijä (2021–2024)

Mbappésta tuli tammikuussa 2023 PSG:n historian ensimmäinen pelaaja, joka teki viisi maalia yhdessä ottelussa. Hän teki helmikuussa kaksi maalia liigaottelussa Marseillea vastaan ja nousi jakamaan PSG:n historian parhaan maalintekijän tittelin Edinson Cavanin kanssa. Myöhemmin maaliskuussa hän ohitti Cavanin, kun teki liigamaalin Nantesin verkkoon. Mbappé tarvitsi virstanpylvään saavuttamiseen 247 ottelua. Hän teki huhtikuussa ennätyksellisen 139. liigamaalinsa PSG:n paidassa.

PSG voitti kaudella 2022–2023 jälleen liigamestaruuden, tällä kertaa pisteen erolla Lensiin. Mbappé pelasi turnauksessa 34 ottelua ja teki niissä 29 maalia, mikä teki hänestä jälleen liigan parhaan maalintekijän. Elokuussa pelatussa ja 7–1 päättyneessä ottelussa Lilleä vastaan Mbappé teki Ranskan liigahistorian jaetun nopeimman maalin, vain kahdeksan sekuntia ottelun alun jälkeen. Mestarien liigassa hän teki kahdeksassa ottelussa seitsemän maalia, mikä teki hänestä jaetulla kolmanneksi parhaan maalintekijän. Mbappé sijoittui vuoden 2023 Kultaisen pallon äänestyksessä kolmanneksi Lionel Messin ja Erling Braut Haalandin jälkeen.

Mbappé teki 30. Ranskan cupin maalinsa tammikuussa 2024 ja nousi samalla joukkueensa kaikkien aikojen parhaaksi maalintekijäksi kyseisessä turnauksessa. Hän vahvisti toukokuussa, että ei tule jatkamaan sopimustaan PSG:n kanssa kuluneen kauden jälkeen. Hän pelasi kahden päivän kuluttua viimeisen kotiottelunsa joukkueessa Toulousea vastaan ja onnistui ottelun alkupuolella maalinteossa.

PSG voitti 12. liigamestaruutensa kaudella 2023–2024. Mbappé pelasi turnauksessa 29 ottelua, teki niissä 27 maalia ja voitti maalipörssin. Viimeisen ottelunsa PSG:ssä Mbappé pelasi toukokuun loppupuolella voitokkaassa Ranskan cupin loppuottelussa Lyonia vastaan. Yhteensä hän pelasi turnauksen aikana kuusi ottelua, teki kahdeksan maalia ja voitti maalipörssin. Mestarien liigassa PSG ylsi välieriin ja Mbappé teki 12 ottelussa kahdeksan maalia. Hän jakoi turnauksen maalipörssin Harry Kanen kanssa.

### Real Madrid
Kesäkuussa 2024 Real Madrid tiedotti Mbappén siirtyvän joukkueeseen viisivuotisella sopimuksella. Hän kommentoi siirtoaan: ”Unelmien täyttymys. Olen niin onnellinen ja ylpeä liittyessäni unelmieni seuraan”. Hänet esiteltiin 16. syyskuuta joukkueen uutena pelaajana 80&nbsp;000 kannattajan edessä. Mbappé sai pelinumerokseen 9, jonka viimeisin käyttäjä oli ollut Karim Benzema kaudella 2022–2023.

#### Ensimmäinen kausi ja Kultainen kenkä (2024–2025)
Mbappé teki 14. elokuuta 2024 ensimmäisen maalinsa Real Madridissa, kun joukkue voitti Atalantan 2–0 ja saavutti ennätyksellisen kuudennen Uefa Super Cupin mestaruuden. Hän teki 1. syyskuuta ensimmäiset maalinsa Espanjan liigassa, kun Real Madrid voitti kauden toisen ottelunsa 2–0 Real Betisiä vastaan. Mbappé teki tammikuussa 2025 viisi liigamaalia, ja hänet valittiin kuukauden pelaajaksi. Hän teki 19. helmikuuta ensimmäisen Mestarien liigan hattutemppunsa Real Madridissa 3–1-voitossa Manchester Cityn verkkoon.

Mbappé teki 27. huhtikuuta 2025 maalin tappiollisessa Copa del Reyn loppuottelussa Barcelonaa vastaan. Mbappé viimeisteli hattutempun 11. toukokuuta pelatussa El Clásicossa, jonka Barcelona voitti 3–4. Sen myötä hän teki kauden 39. maalinsa ja nousi Real Madridin historian eniten debyyttikaudella maaleja tehneeksi pelaajaksi. Hän voitti lopulta liigakauden maalipörssin 31 osumallaan, minkä myötä hänelle myönnettiin Euroopan Kultainen kenkä ja Pichichi-palkinto. Mbappé valittiin toukokuussa Real Madridin kauden pelaajaksi.

#### Uusi pelinumero ja 50 maalin virstanpylväs (2025–)
Mbappé sai kaudesta 2025–2026 alkaen käyttöönsä pelinumeron 10, joka oli aiemmin käytössä Luka Modrićilla. Mbappé teki 17. syyskuuta pelatussa Mestarien liigan ottelussa 50. maalinsa Real Madridissa Marseillen verkkoon. Hän saavutti virstanpylvään 64 ottelussa, mikä on seuran historian ennätys Cristiano Ronaldon ja 54 ottelun jälkeen. Syyskuun lopulla Mbappé teki Mestarien liigassa toisen hattutemppunsa Real Madridia vastaan, osuen kolmesti FK Kairatin verkkoon ja saavuttaen 60 maalin rajapyykin. Maalien myötä hän ohitti Thomas Müllerin ja nousi Mestarien liigan historian kuudenneksi parhaaksi maalintekijäksi. Marraskuussa Mbappé teki neljä maalia Mestarien liigassa Olympiakosia vastaan. Ensimmäiset kolme maalia tulivat kuuden minuutin ja 42 sekunnin sisällä toisistaan. Vain Mohamed Salah oli Liverpoolissa pelatessaan tehnyt hattutempun nopeammin vuonna 2022. Hattutemppu oli kaikkiaan Mbappén viides Mestarien liigassa. Hän teki joulukuussa kalenterivuoden 59. seurajoukkuemaalinsa ja siirtyi jakamaan Cristiano Ronaldon Real Madridin ennätystä.

Tammikuussa 2026 Mbappé teki 50. maalinsa Espanjan liigassa. Hän saavutti virstanpylvään 53 ottelussa, mistä tuli 2000-luvun toiseksi nopein aika Cristiano Ronaldon ja 51 ottelun jälkeen.

## Maajoukkueura
### Ammattilaisdebyytti ja MM-kultaa (2016–2021)

Mbappé pelasi kaikki viisi ottelua Ranskan voittaessa alle 19-vuotiaiden Euroopan-mestaruuden 2016. Hän teki turnauksessa viisi maalia.

Mbappé teki miesten maajoukkuedebyyttinsä Ranskan kokoonpanossa 25. maaliskuuta 2017 MM-karsintaottelussa Luxemburgia vastaan. Hänestä tuli 18 vuoden ja 95 päivän ikäisenä nuorin Ranskan ammattilaisjoukkueessa debytoinut pelaaja sitten Maryan Wisniewskin. Hän onnistui ensimmäistä kertaa maalinteossa 31. elokuuta pelatussa MM-karsinnassa Alankomaita vastaan. Hän osui kahdesti 27. maaliskuuta 2018 ystävyysottelussa Venäjän verkkoon.

Mbappé valittiin Ranskan kokoonpanoon vuoden 2018 MM-kilpailuihin, ja hän oli ollut samana vuonna osallisena kaikissa Ranskan harjoituspeleissä. Hän pelasi MM-debyyttinsä 16. kesäkuuta C-lohkon avausottelussa Australiaa vastaan, mutta ei onnistunut maalinteossa. Hän teki Perua vastaan pelatussa alkusarjan ottelussa maalin Ranskan MM-historian nuorimpana pelaajana (19 vuotta 183 päivää). Hän teki kaksi maalia neljännesvälierissä Argentiinaa vastaan. Ranska eteni loppuotteluun Kroatiaa vastaan, ja Mbappé teki ottelun viimeisen maalin johdattaen maansa 4–2-voittoon. Hänet valittiin kilpailujen parhaaksi nuoreksi pelaajaksi.

Mbappé teki Ranskan ainoan maalin 5. syyskuuta 2020 pelatussa Kansojen liigan ottelussa Ruotsin verkkoon. Ranskan jalkapalloliitto ilmoitti kaksi päivää myöhemmin Mbappén positiivisesta koronavirustartunnasta. Hän menetti sen vuoksi Kansojen liigan ottelun Kroatiaa vastaan, mutta palasi 7. lokakuuta ystävyysottelussa Ukrainaa vastaan ja teki maalin. Mbappé pelasi neljä ottelua vuonna 2021 järjestetyissä EM-kilpailuissa mutta ei onnistunut maalinteossa. Ranska putosi turnauksesta neljännesvälierissä Sveitsiä vastaan, ja Mbappé epäonnistui ratkaisevassa rangaistuspotkussa.

### Kansojen liigan mestaruus ja MM-hopeaa (2021–2022)
Mbappé teki 7. lokakuuta 2021 maalin voitokkaassa Kansojen liigan välieräottelussa Belgiaa vastaan. Kolme päivää myöhemmin pelattu loppuottelu päättyi Ranskan 2–1-voittoon Espanjaa vastaan ja Mbappé onnistui maalinteossa. Mbappé teki Kansojen liigan lopputurnauksessa kaksi maalia, ja hänet valittiin sen parhaaksi maalintekijäksi.

Mbappé teki neljä maalia marraskuun 2021 MM-karsintaottelussa Kazakstania vastaan. Hän pelasi kaikki seitsemän ottelua, joista kuusi avauskokoonpanossa, Ranskan saavuttaessa hopeaa vuoden 2022 MM-kilpailuissa. Hän voitti kilpailujen maalikuninkuuden tehtyään kaikkiaan kahdeksan maalia: alkusarjassa yhden maalin Australiaa ja kaksi Tanskaa vastaan, neljännesvälierässä kaksi Puolan verkkoon sekä loppuottelussa kolme maalia Argentiinaa vastaan. Lisäksi hän onnistui vielä loppuottelun rangaistuspotkukilpailussa.

Mbappésta tuli historian toinen pelaaja, joka onnistui hattutempussa MM-kilpailujen loppuottelussa. Hän nousi 12 maalillaan MM-kilpailujen kuudenneksi parhaaksi maalintekijäksi jaetulla Pelén kanssa. Mbappé tuli vuoden 2022 The Best Fifa Men’s Player -äänestyksessä toiseksi Lionel Messin jälkeen.

### Nousu maajoukkueen kapteeniksi ja 50 maaottelua (2022–)
Mbappé on toiminut vuodesta 2023 Ranskan maajoukkueen kapteenina. Hän pelasi vuonna 2023 Ranskan kaikki kahdeksan EM-karsintaottelua ja niistä seitsemässä täydet minuutit. Hän teki kaksi maalia kotiottelussa Alankomaita vastaan, yhden vierasottelussa Gibraltaria ja kotiottelussa Kreikkaa vastaan, kaksi vierasottelussa Alankomaita vastaan ja hattutempun kotiottelussa Gibraltaria vastaan.

EM-kilpailuissa 2024 hän pelasi ensimmäisessä alkulohko-ottelussa Itävaltaa vastaan täydet minuutit mutta sai ottelun lopulla nenäänsä murtuman törmättyään pelitilanteessa itävaltalaispelaaja Kevin Danson kanssa. Hän oli poissa toisesta ottelusta mutta pelasi kolmannessa jälleen täydet minuutit ja teki Puolaa vastaan rangaistuspotkusta maalin. Hän pelasi avauskokoonpanossa myös kaikissa kolmessa pudotuspeliottelussa ja syötti joukkueensa ainoan maalin tappiollisessa välieräottelussa Espanjaa vastaan.

Mbappé teki 8. kesäkuuta 2025 pelatussa Kansojen liigan ottelussa maajoukkueuransa 50. maalin Saksan verkkoon. Hän teki 6. syyskuuta 51. osumansa MM-karsintaottelussa Ukrainaa vastaan ja nousi jakamaan Ranskan maajoukkueen kaikkien aikojen maalitilaston kakkossijaa Thierry Henryn kanssa. Mbappé nousi neljän päivää myöhemmin Henryn ohi tehtyään maalin Islannin verkkoon. Edelle jäi Olivier Giroud.

Mbappésta tuli 13. marraskuuta pelatussa MM-karsintaottelussa 2000-luvun nuorin pelaaja, joka on saavuttanut 400 maalin rajan, kun hän teki kaksi maalia Ukrainaa vastaan.

## Pelityyli ja perintö
Monet jalkapalloa seuraavat tietolähteet, mukaan lukien *[[Radio Times]]*, *[[The Guardian]]* ja urheilusivusto GiveMeSport, pitävät Mbappéa yhtenä sukupolvensa parhaista pelaajista. Lisäksi hänet luetaan yhdeksi Ranskan historian parhaista pelaajista. GiveMeSport pitää häntä vuonna 2024 laatimassaan luettelossa MM-historian seitsemänneksi parhaana pelaajana.

Mbappé pelaa Goal.com-sivuston mukaan mieluiten vasemman laitahyökkääjän pelipaikalla. Häntä on kuitenkin peluutettu myös keskushyökkääjänä – ensin Ranskan maajoukkueessa Didier Deschampsin, myöhemmin Paris Saint-Germainissa Luis Enriquen ja Real Madridissa Carlo Ancelottin valmennuksessa. Mbappé on oikeajalkainen ja pituudeltaan 178-senttimetrinen. Hänellä on hyvät pallonhallinta- ja viimeistelytaidot, ja hän on myös taitava pallon kuljettaja. Mbappé pystyy säilyttämään rauhallisuutensa vaikeankin paineen alla. Hän on nopea juoksija, myös pallon kanssa. Hän juoksi vuoden 2022 MM-kilpailuissa parhaimmillaan 35,2&nbsp;kilometrin tuntivauhtia. 

Englantilaisseura Arsenalin valmentajana toiminut Arsène Wenger kommentoi helmikuussa 2017, että Mbappé muistuttaa ominaisuuksiltaan toista ranskalaispelaajaa, Thierry Henryä. Alankomaalaispuolustaja Stefan de Vrij kertoi syyskuussa 2018, että Mbappé on paras hyökkääjä, jonka hän on urallaan kohdannut.

## Populaarikulttuurissa
### Tulot ja sponsorointi

*[[Forbes]]in* mukaan Mbappé oli vuonna 2023 maailman kolmanneksi suurituloisin urheilija Cristiano Ronaldon ja Lionel Messin jälkeen. Hän oli vuonna 2024 maailman viidenneksi eniten tienaava jalkapalloilija. Hän tekee yhteistyötä muun muassa Niken ja Hublotin kanssa. Mbappé on esiintynyt *[[FIFA (pelisarja)|FIFA]]*-pelisarjan *[[FIFA 21]]* -videopelin kansikuvassa. Hänestä tuli yksi nuorimmista pelisarjan kansikuvissa yksin esiintyvistä pelaajista.

### Julkinen näkyvyys ja suosio
Mbappésta julkistettiin vuonna 2025 vahaveistos Madame Tussaudsin vahakabinetissa. Hänellä oli helmikuussa 2026 Instagramissa yli 130 miljoonaa seuraajaa. *[[Time (lehti)|Time]]*-lehti valitsi Mbappén vuonna 2023 maailman sadan vaikutusvaltaisimman ihmisen joukkoon.

## Ura jalkapallon ulkopuolella
### Hyväntekeväisyys
Mbappé lahjoitti kaikki vuoden 2018 MM-kilpailuista ansaitsemansa tienestit Premiers de cordee -järjestölle, joka esimerkiksi järjestää liikuntamahdollisuuksia sairaalassa oleville lapsille. Tammikuussa 2019 Mbappé lahjoitti 34&nbsp;000 dollaria lento-onnettomuuteen joutuneen jalkapalloilija Emiliano Salan etsintöjä varten. Myöhemmin helmikuussa hän lahjoitti 27&nbsp;000 puntaa konetta lentäneen kapteenin etsimiseksi.

### Sijoitustoiminta
Heinäkuussa 2024 Mbappén yritys Interconnected Ventures osti enemmistöosuuden Ligue 2 -seura Caenista sijoitusyhtiönsä Coalition Capitalin kautta. Mbappé sijoitti kauppaan yli 15 miljoonaa euroa omaa pääomaansa.

## Tilastot
### Seurajoukkue
*Päivitetty 27. maaliskuuta 2026*

;Huomiot

### Maajoukkue

*Päivitetty 27. maaliskuuta 2026*

## Saavutukset

### Seurajoukkue
**Monaco**
* Ranskan liigamestaruus (**1**): 2016–2017

**Paris Saint-Germain**
* Ranskan liigamestaruus (**6**): 2017–2018, 2018–2019, 2019–2020, 2021–2022, 2022–2023, 2023–2024
* Ranskan cup (**4**): 2017–2018, 2019–2020, 2020–2021, 2023–2024
* Ranskan liigacup (**2**): 2017–2018, 2019–2020
* Ranskan supercup (**3**): 2019, 2020, 2023

**Real Madrid**
* Uefa Super Cup (**1**): 2024

### Maajoukkue
**Ranska U19**
* Alle 19-vuotiaiden EM-kilpailut (**1**): 2016

**Ranska**
*Maailmanmestaruus: 2018
** hopeaa: 2022
* Kansojen liiga: 2020–2021

### Henkilökohtaiset

* MM-kilpailujen Kultainen kenkä (**1**): 2022
* MM-kilpailujen paras nuori pelaaja (**1**): 2018
* Kansojen liigan lopputurnauksen Kultainen kenkä (**1**): 2021
* Ranskan liigan vuoden pelaaja (**5**): 2018–2019, 2020–2021, 2021–2022, 2022–2023, 2023–2024
* Ranskan liigan vuoden nuori pelaaja (**3**): 2016–2017, 2017–2018, 2018–2019
* Ranskan liigan vuoden joukkue (**6**): 2016–2017, 2017–2018, 2018–2019, 2020–2021, 2021–2022, 2022–2023
* Ranskan liigan paras maalintekijä (**6**): 2018–2019, 2019–2020, 2020–2021, 2021–2022, 2022–2023, 2023–2024
* Ranskan vuoden jalkapalloilija (**4**): 2018, 2019, 2022, 2023–2024
* Euroopan Kultainen kenkä (**1**): 2024–2025

* Mestarien liigan paras maalintekijä (**1**): 2023–2024 (jaetulla Harry Kanen kanssa)
* Mestarien liigan kauden joukkue (**4**): 2016–2017, 2019–2020, 2020–2021, 2021–2022
* Uefan vuoden joukkue (**1**): 2018
* Golden Boy (**1**): 2017
* Kopa-palkinto (**1**): 2018
* Onze de Bronze (**1**): 2019
* Fifa/FIFPro World XI (**5**): 2018, 2019, 2022, 2023, 2024
* Globe Soccerin vuoden miespelaaja (**2**): 2021, 2024
* Pichichi-palkinto

**Kunnianosoituksia**
*  Kunnialegioonan ritarimerkki (Ranska, 2018)

## Lähteet
* 

### Viitteet

## Aiheesta muualla

* 
* Kylian Mbappé Real Madridin sivuilla